《般水》
元代·杨弘道

般水出南山，辈行渑与淄。虽然未知名，亦有神司之。

惟人神之主，主乱荒神祠。冥冥西南去，河伯多礼仪。

溯流接伊洛，泾渭同遨嬉。漆沮品秩下，不敢相追随。

朅来通汉沔，增大西南时。泓澄潜怪珍，名号遐方知。

冯夷御白马，导我朝天池。长淮涌巨浪，阴兽翻修鬐。

蹭蹬返故溪，岁旱流如丝。敢论尾闾泄，甘受蹄涔欺。

三山兴云气，拥掩从灵旗。云是东海君，按节巡方维。

不言恐失人，自献诚非宜。二者当处一，故作般水诗。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。